荅道素上人別
作者：皎然
朝代：唐

paragraphs: 春色徧遠道，寂寞閩中行。
碧水何渺渺，白雲亦英英。
離人不可望，日暮芳洲情。
黃鶴有逸翮，翹首白雲傾。
欲爲山中侶，肯祕遼天聲。
藍縷真子褐，葳蕤近臣纓。
以茲奪爾懷，常恐道不成。
吾門弟子中，不減惠休名。
一性研已遠，五言功更精。
從君汗漫遊，莫廢學無生。
忍草肯搖落，禪枝不枯榮。
采采慰長路，知吾心不輕。
幻情有去住，真性無離別。
留取老桂枝，歸來共攀折。